ภาวะผู้นำเชิงนวัตกรรมของผู้บริหารที่ส่งผลต่อประสิทธิผลการบริหารงานบุคคลของสถานศึกษาเอกชน ในเขตพื้นที่อำเภอเมืองนราธิวาส จังหวัดนราธิวาส
Authors: กูโน เอมตีซัล , สารีมาแซ อิบรอฮิม 
Published: July 2024

ภูมิหลังและวัตถุประสงค์การวิจัย: ภาวะผู้นำเชิงนวัตกรรมมีความสำคัญต่อการบริหารงานขององค์กร ผู้บริหารที่มีภาวะผู้นำเชิงนวัตกรรมจะสามารถกำหนดทิศทางขององค์การอย่างมีกลยุทธ์เชิงนวัตกรรม เพื่อการได้เปรียบในเชิงของการแข่งขัน บุคลากรในองค์กรจะได้รับการกระตุ้นให้เกิดความร่วมมือร่วมใจในการทำงาน สามารถมองเห็นเป้าหมายในเชิงสร้างสรรค์ สามารถปฏิบัติงานให้บรรลุเป้าหมายขององค์กรได้อย่างมีประสิทธิภาพ ดังนั้นการวิจัยครั้งนี้จึงมีวัตถุประสงค์ 1) เพื่อศึกษาระดับภาวะผู้นำเชิงนวัตกรรมของผู้บริหารสถานศึกษาเอกชน ในเขตพื้นที่อำเภอเมืองนราธิวาส จังหวัดนราธิวาส 2) เพื่อศึกษาระดับประสิทธิผลการบริหารงานบุคคลของสถานศึกษาเอกชน ในเขตพื้นที่อำเภอเมืองนราธิวาส จังหวัดนราธิวาส 3) เพื่อศึกษาภาวะผู้นำเชิงนวัตกรรมของผู้บริหารที่ส่งผลต่อประสิทธิผลการบริหารงานบุคคลของสถานศึกษาเอกชน ในเขตพื้นที่อำเภอเมืองนราธิวาส จังหวัดนราธิวาส และ 4) เพื่อศึกษาระดับอิทธิพลภาวะผู้นำเชิงนวัตกรรมของผู้บริหารที่ส่งผลต่อประสิทธิผลการบริหารงานบุคคลของสถานศึกษาเอกชน ในเขตพื้นที่อำเภอเมืองนราธิวาส จังหวัดนราธิวาส
ระเบียบวิธีการวิจัย: การวิจัยครั้งนี้เป็นการวิจัยเชิงปริมาณ ประชากรที่ใช้ในการวิจัย ได้แก่ ได้แก่ ครูผู้สอน ครูผู้ช่วย และบุคลากรสถานศึกษาเอกชน ในเขตพื้นที่อำเภอเมืองนราธิวาส จังหวัดนราธิวาส จำนวน 972 คน กลุ่มตัวอย่าง จำนวน 274 คน จากสถานศึกษาทั้งหมด 16 แห่ง ใช้วิธีการสุ่มตัวอย่างแบบชั้นภูมิ เครื่องมือที่ใช้ในการวิจัย ได้แก่ แบบสอบถาม สถิติที่ใช้ในการวิเคราะห์ข้อมูล ได้แก่ ความถี่ ร้อยละ ค่าเฉลี่ย ส่วนเบี่ยงเบนมาตรฐาน ค่าสัมประสิทธิ์สหสัมพันธ์ของเพียร์สัน และการวิเคราะห์การถดถอยพหุคูณแบบนำเข้า
ผลการวิจัย: 1) ระดับภาวะผู้นำเชิงนวัตกรรมของผู้บริหาร ภาพรวมอยู่ในระดับมาก คือ การบริหารความเสี่ยง การสร้างองค์กรแห่งนวัตกรรม การทำงานเป็นทีมและมีส่วนร่วม การมีความคิดสร้างสรรค์ และการมีวิสัยทัศน์การเปลี่ยนแปลง ตามลำดับ 2) ระดับประสิทธิผลการบริหารงานบุคคลของสถานศึกษาเอกชน ในเขตพื้นที่อำเภอเมืองนราธิวาส ภาพรวมอยู่ในระดับมาก คือ การพัฒนาบุคลากร การประเมินผลการปฏิบัติงาน การสรรหาและบรรจุแต่งตั้ง การธำรงรักษาบุคลากร และการวางแผนอัตรากำลังและกำหนดตำแหน่ง ตามลำดับ 3) ภาวะผู้นำเชิงนวัตกรรมของผู้บริหารด้านการมีความคิดสร้างสรรค์ ด้านการสร้างองค์กรแห่งนวัตกรรม และด้านการบริหารความเสี่ยงที่ส่งผลต่อประสิทธิผลการบริหารงานบุคคล โดยมีนัยสำคัญทางสถิติอยู่ที่ระดับ .05 สามารถอธิบายการแปรผันประสิทธิผลการบริหารงานบุคคลได้ร้อยละ 56.00  4) ระดับอิทธิผลภาวะผู้นำเชิงนวัตกรรมของผู้บริหารที่ส่งผลต่อประสิทธิผลการบริหารงานบุคคลของสถานศึกษาเอกชน โดยภาพรวมมีอิทธิพลทางบวก โดยค่าสัมประสิทธิ์สหสัมพันธ์ เท่ากับ 0.53 อย่างมีนัยสำคัญทางสถิติที่ระดับ .05
สรุปผล: ผลการวิจัยระบุว่า ระดับภาวะผู้นำเชิงนวัตกรรมของผู้บริหารสถานศึกษาเอกชนและระดับประสิทธิผลการบริหารงานบุคคลของสถานศึกษาเอกชน ภาพรวมและรายด้าน พบว่า อยู่ในระดับมาก โดยภาวะผู้นำเชิงนวัตกรรมของผู้บริหารสถานศึกษาเอกชน ทั้ง 5 ด้าน มีจำนวน 3 ด้าน ที่ส่งผลต่อประสิทธิผลการบริหารงานบุคคลของสถานศึกษาเอกชน ได้แก่ ด้านการมีความคิดสร้างสรรค์ ด้านการสร้างองค์กรแห่งนวัตกรรม และด้านการบริหารความเสี่ยง และมีจำนวน 2 ด้าน ที่ไม่ส่งผลต่อประสิทธิผลการบริหารงานบุคคลของสถานศึกษาเอกชน ได้แก่ ด้านการมีวิสัยทัศน์การเปลี่ยนแปลง และด้านการทำงานเป็นทีมและมีส่วนร่วม ซึ่งระดับอิทธิผลภาวะผู้นำเชิงนวัตกรรมของผู้บริหารที่ส่งผลต่อประสิทธิผลการบริหารงานบุคคลของสถานศึกษาเอกชน โดยภาพรวมมีอิทธิพลทางบวก อยู่ในระดับปานกลาง